શિખર અને આર્યાન રસોડામાં જાય છે. ત્યાં સપન અને જયેશ જોડે બટાટા પૌંઆ અને ચ્હા લઇને બેઠા હતા. ખાસા સમયે રવિવારે આમ જોડે બધા નાસ્તો કરવા બેઠા હતા. છેલ્લા ૨ વર્ષમાં સાતેય જણાએ ખુશી અને મસ્તીથી દિવસો જોડે કાઢ્યા હતા. રાત્રે ૨–૩ વાગ્યા સુધી સાદો ફ્લેવર વાળો હુક્કો પીવો, પત્તા રમવા, ક્યારેક તો રાત્રે ૩ વાગ્યે ચ્હા બનાવવી, ખુબજ મસ્તી કરવાની અને ક્યારેક તો કોઇકના જન્મ–દિવસે એને ઢીબી નાખવાનો. વાતો કરીએ એટલી ઓછી પડે એમ હતું. આ છતાં બધાના મનમાં ક્યાંકને ક્યાંક એવા ડરની લાગણી હતી કે હવે શું કરીશું? આ સમય જ્યારે આપણે એચ–૧ કરાવીને, જોબ લઇને અને ભવિષ્યમાં લગ્ન કરીને સંસાર માંડીશું ત્યારે ક્યાંથી આવશે?. પરંતુ કોઇ ક્યારેય પણ આ વિશે ચર્ચા કરતું નહીં કારણકે બધાને ખબર છે કે ચર્ચાના અંતનું પરીણામ દુઃખદ જ હશે.